આજી નદીના કાંઠે સત્યમ પાર્ક નજીક રહેતા સાધનાબેનની ચાર માસૂમ પુત્રી બુધવારે બપોરે ઘર પાસે મંદિર નજીક રમી રહી હતી. સાધનાબેનને કોર્ટમાં જવાનું હોવાથી તે કપડા બદલવા ઘરમાં ગયા એ દરમિયાન એક શખસ સાધનાબેનની ત્રણ વર્ષની એક પુત્રીને લઇને ભાગ્યો હતો. બાળકીને લઇને ભાગી રહેલા શખસને જોઇ ગયેલા મંદિરના પૂજારીએ બૂમાબૂમ કરતા લોકો ભેગા થઇ ગયા હતા. બૂમાબૂમ સાંભળીને અપહરણકાર બાળકીને મુકીને ભાગ્યો હતો. બાળકીના સગા,સંબંધી અને આસપાસના રહેવાસીઓ સહિતના ટોળાએ છેક ૮૦ ફૂટના રોડ સુધી પીછો કરી અપહરણનો પ્રયાસ કરનાર પકડી લીધો હતો. રોષે ભરાયેલા ટોળા અને રાહદારીઓએ માસૂમ બાળકીના અપહરણનો પ્રયાસ કરનાર શખસને આડેહાથ લઇ બેરહેમીથી માર માર્યો હતો. બનાવની જાણ થતાં ઘટના સ્થળે દોડી ગયેલા પોલીસ સ્ટાફે યુવકને ટોળાના મારથી બચાવી લીધો હતો. અને સારવાર માટે હોસ્પિટલમાં ખસેડ્યો હતો.